### NN 9/2025 (20.1.2025.), Odluka i Rješenje Ustavnog suda Republike Hrvatske broj: U-IIIA-3487/2024 od 27. studenoga 2024.

USTAVNI SUD REPUBLIKE HRVATSKE

83

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, u postupku koji je ustavnom tužbom pokrenuo Valentin Čeliković iz Slavonskog Broda, kojeg zastupa Petar Krnić, odvjetnik u Slavonskom Brodu, na sjednici održanoj 27. studenoga 2024. jednoglasno je donio

ODLUKU

I. Ustavna tužba se usvaja u dijelu u kojem se odnosi na povredu prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.).

II. Općinski sud u Slavonskom Brodu dužan je, u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u »Narodnim novinama«, donijeti odluku u predmetu koji se pred tim sudom vodi pod brojem Pn-140/2024 (ranije broj: Pn-29/2014, Pn-105/2016 i Pn-52/2023).

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Valentinu Čelikoviću iz Slavonskog Broda, Lička 78 određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava u visini od 2.550,00 eura.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

i

RJEŠENJE

I. Ustavna tužba odbacuje se u dijelu u kojem je podnesena radi naknade troška ustavnosudskog postupka.

II. Ovo rješenje objavit će se u »Narodnim novinama«.

Obrazloženje odluke

I. POSTUPAK PRED USTAVNIM SUDOM

1. Valentin Čeliković iz Slavonskog Broda (u daljnjem tekstu: podnositelj), kojeg u postupku pred Ustavnim sudom zastupa Petar Krnić, odvjetnik u Slavonskom Brodu, podnio je 26. kolovoza 2024. Ustavnom sudu ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), radi zaštite člankom 29. stavkom 1. Ustava zajamčenog prava na suđenje u razumnom roku, povrijeđenog nerazumno dugim trajanjem parničnog postupka koji se pred Općinskim sudom u Slavonskom Brodu vodi pod brojem Pn-140/2024.

2. Za potrebe ustavnosudskog postupka pribavljena je preslika spisa predmeta Općinskog suda u Slavonskom Brodu (u daljnjem tekstu: prvostupanjski sud) broj: Pn-140/2024 (ranije broj: Pn-29/2014, Pn-105/2016 i Pn-52/2023).

II. PREGLED RADNJI U POSTUPKU

3. Podnositelj je podnio 9. siječnja 2014. prvostupanjskom sudu tužbu protiv D. F., T. A., K. A. i A. A., radi naknade štete (u visini od 3.296,85 kn) koja mu je uzrokovana počinjenjem kaznenog djela za koje su tuženici u kaznenom postupku pravomoćno utvrđeni krivima i kažnjeni kaznama zatvora uz primjenu uvjetne osude.

Podneskom od 21. siječnja 2015. podnositelj je preinačio tužbeni zahtjev na način da umjesto 3.296,85 kn traži naknadu štete od 25.000,00 kn.

Pred prvostupanjskim sudom održana su dva ročišta i to: 21. siječnja 2015. i 24. veljače 2015. – na kojem je presudom na temelju priznanja broj: Pn-29/2014-6 prihvaćen prvobitni tužbeni zahtjev podnositelja.

Protiv navedene presude podnositelj je 2. ožujka 2015. podnio žalbu.

Rješenjem Županijskog suda u Slavonskom Brodu broj: Gž-1133/15-2 od 11. travnja 2016. ukinuta je navedena presuda prvostupanjskog suda i predmet je vraćen prvostupanjskom sudu na ponovno suđenje.

Potom je podnositelj podneskom od 3. svibnja 2016. ponovo preinačio prvobitni tužbeni zahtjev na način da ga je povisio (umjesto 3.296,85 kn zatražio je naknadu štete od 25.000,00 kn).

Pred prvostupanjskim sudom su potom održana šest ročišta i to: 25. siječnja 2018., 10. svibnja 2018., 12. lipnja 2018., 24. listopada 2018., 10. travnja 2019. i 1. listopada 2019.

Nisu održana ročišta zakazana za 23. ožujka 2018., zbog odsutnosti uredujućeg suca i za 28. kolovoza 2018., zbog spriječenosti uredujućeg suca.

Podneskom od 4. srpnja 2019. podnositelj je u skladu s provedenim vještačenjem smanjio tužbeni zahtjev (na 19.816,91 kn).

Rješenjem prvostupanjskog suda broj: Pn-105/2016-23 od 1. listopada 2019. utvrđeno je da se tužba smatra povučenom (zbog nepristupanja stranaka na ročište 1. listopada 2019.).

Podneskom od 1. listopada 2019. podnositelj je podnio prijedlog za povrat u prijašnje stanje.

Podnositelj je 7. listopada 2019. podnio žalbu protiv navedenog rješenja prvostupanjskog suda.

U povodu prijedloga za povrat u prijašnje stanje pred prvostupanjskim sudom održana su ročišta 5. travnja 2022. i 11. svibnja 2022.

Nije održano ročište zakazano za 10. veljače 2022. zbog spriječenosti uredujućeg suca.

Rješenjem prvostupanjskog suda broj: Pn-105/2016-35 od 28. srpnja 2022. odbijen je podnositeljev prijedlog za povrat u prijašnje stanje.

Protiv navedenog rješenja podnositelj je podnio žalbu 12. kolovoza 2022.

Rješenjem Županijskog suda u Slavonskom Brodu broj: Gž-758/2022-2 od 16. siječnja 2023. odbijena je podnositeljeva žalba i potvrđeno je navedeno rješenje prvostupanjskog suda.

Rješenjem Županijskog suda u Slavonskom Brodu broj: Gž-148/2023-2 od 20. ožujka 2023. ukinuto je rješenje prvostupanjskog suda od 1. listopada 2019. (kojim je utvrđeno da se tužba smatra povučenom) i predmet je vraćen prvostupanjskom sudu na daljnje postupanje.

Rješenjem sutkinje prvostupanjskog suda ovlaštene za obavljanje poslova sudske uprave broj: 29-Su-250/2023-3 od 6. travnja 2023. odbijen je podnositeljev zahtjev za izuzeće uredujuće sutkinje.

Pred prvostupanjskim sudom održana su ročišta i to: 2. svibnja 2023., 24. svibnja 2023., 27. lipnja 2023., 3. srpnja 2023. – na kojem je podnositelj podneskom povisio tužbeni zahtjev u skladu s novim nalazom vještaka (20.484,12 kn odnosno 2.718,71 eura) i 6. srpnja 2023. – na kojem je donesena i objavljena presuda broj: Pn-52/23-13 (odbijen je podnositeljev tužbeni zahtjev).

Protiv navedene presude podnositelj je podnio žalbu 11. srpnja 2023.

Rješenjem Županijskog suda u Slavonskom Brodu broj: Gž-607/2024-3 od 18. srpnja 2024. ukinuta je navedena presuda prvostupanjskog suda i predmet je vraćen prvostupanjskom sudu na ponovno suđenje.

Rješenjem prvostupanjskog suda broj: Pn-140/2024-2 od 23. srpnja 2024. utvrđen je prekid postupka zbog smrti D. F.

Rješenjem prvostupanjskog suda broj: Pn-140/2024-5 od 10. rujna 2024. nastavljen je postupak.

Do donošenja odluke Ustavnog suda u ovom ustavnosudskom predmetu nije dovršen parnični postupak.

Korištenje sredstava za zaštitu prava na
 suđenje u razumnom roku

4. Rješenjem sutkinje prvostupanjskog suda ovlaštene za obavljanje poslova sudske uprave broj: Su-Gzp I-4/2023-4 od 3. travnja 2023. prihvaćen je podnositeljev zahtjev podnesen 28. ožujka 2023. za zaštitu prava na suđenje u razumnom roku i određen je rok od šest mjeseci za donošenje odluke u predmetu tog suda broj: Pn-52/2023.

III. MJERODAVNO PRAVO

5. U odluci broj: U-IIIA-1031/2014 od 27. travnja 2016., u točkama 4. – 11. (»Narodne novine« broj 50/16.) Ustavni sud opisao je razvoj pravne zaštite člankom 29. stavkom 1. Ustava zajamčenog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.) sve do 14. ožujka 2013., kada je stupio na snagu Zakon o sudovima (»Narodne novine« broj 28/13., 33/15., 82/15., 82/16. – Uredba, 67/18., 126/19. – rješenje USRH broj: U-I-4658/2019 i dr., 130/20. – odluka i rješenje USRH broj: U-I-4658/2019 i dr., 21/22., 60/22. – rješenje USRH broj: U-I-2215/2022 i dr., 16/23. – odluka i rješenje USRH broj: U-I-2215/2022 i dr., 155/23. – članak 52. stavak 5. Zakona o plaćama u državnoj službi i javnim službama i 36/24.).

IV. DOPUŠTENOST USTAVNE TUŽBE

6. U skladu sa stajalištem Ustavnog suda iznesenim u rješenju broj: U-IIIA-322/2014 od 23. prosinca 2014. (»Narodne novine« broj 8/15.), jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da su podnositelji prethodno koristili dopušteno pravno sredstvo protiv nerazumne duljine postupka.

7. U konkretnom slučaju podnositelj je koristio dopušteno pravno sredstvo protiv nerazumne duljine parničnog postupka.

8. Slijedom navedenog, Ustavni sud utvrđuje da je u konkretnom slučaju ustavna tužba dopuštena i ispitat će njezinu osnovanost.

V. OSNOVANOST USTAVNE TUŽBE

9. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela, te važnosti predmeta postupka za podnositelja.

1) Duljina upravnog postupka

10. Parnični postupak započeo je 9. siječnja 2014. podnošenjem tužbe prvostupanjskom sudu i do donošenja odluke Ustavnog suda nije dovršen.

11. Ustavni sud utvrđuje da je parnični postupak u razmatranom razdoblju od 9. siječnja 2014. do 27. studenoga 2024. (dana donošenja odluke Ustavnog suda), trajao ukupno deset (10) godina, jedanaest (11) mjeseci i osamnaest (18) dana.

2) Složenost upravnog predmeta

12. Ustavni sud ocjenjuje da se u konkretnom slučaju radi o složenijem predmetu. Međutim, navedena okolnost sama po sebi ne opravdava trajanje parničnog postupka u razdoblju duljem od deset (10) godina.

3) Postupanje nadležnih sudova

13. Prvostupanjski sud presudom na temelju priznanja broj: Pn-29/2014-6 od 24. veljače 2015. prihvatio je prvobitni tužbeni zahtjev podnositelja.

Nakon ukidanja te presude prvostupanjski sud je rješenjem broj: Pn-105/2016-23 od 1. listopada 2019. utvrdio da se tužba smatra povučenom (zbog nepristupanja stranaka na ročište 1. listopada 2019.).

Potom, nakon ukidanja tog rješenja prvostupanjski sud je presudom broj: Pn-52/23-13 od 6. srpnja 2023. odbio podnositeljev preinačeni tužbeni zahtjev.

Zatim, nakon ukidanja tog rješenja prvostupanjski sud je rješenjem broj: Pn-140/2024-2 od 23. srpnja 2024. utvrdio prekid postupka zbog smrti D. F., te je rješenjem broj: Pn-140/2024-5 od 10. rujna 2024. nastavio postupak.

Županijski sud u Slavonskom Brodu (u daljnjem tekstu: drugostupanjski sud) rješenjem broj: Gž-1133/15-2 od 11. travnja 2016. ukinuo je presudu prvostupanjskog suda broj: Pn-29/2014-6 od 24. veljače 2015. i predmet je vratio tom sudu na ponovno suđenje.

Drugostupanjski sud, rješenjem broj: Gž-148/2023-2 od 20. ožujka 2023. ukinuo je rješenje prvostupanjskog suda broj: Pn-105/2016-23 od 1. listopada 2019. (kojim je utvrđeno da se tužba smatra povučenom) i predmet vratio prvostupanjskom sudu na daljnje postupanje.

Drugostupanjski sud, rješenjem broj: Gž-607/2024-3 od 18. srpnja 2024. ukinuo je presudu prvostupanjskog suda broj: Pn-52/23-13 od 6. srpnja 2023. i predmet vratio prvostupanjskom sudu na ponovno suđenje.

4) Ponašanje podnositelja ustavne tužbe

14. Ustavni sud ocjenjuje da podnositelj ustavne tužbe nije pridonio duljini trajanja parničnog postupka.

VI. OCJENA USTAVNOG SUDA

15. Ustavni sud utvrđuje da se parnični postupak u razmatranom razdoblju vodi dulje od deset (10) godina, te da do donošenja odluke Ustavnog suda u ovom ustavnosudskom predmetu nije dovršen.

Stoga, Ustavni sud ocjenjuje da je trajanjem parničnog postupka u navedenom mjerodavnom razdoblju podnositelju povrijeđeno pravo da sud u razumnom roku odluči o njegovim pravima i obvezama zajamčeno člankom 29. stavkom 1. Ustava.

16. Utvrdivši da je ustavna tužba osnovana, u smislu članka 63. stavaka 1. i 3. Ustavnog zakona donesena je odluka kao u točkama I., II., III. i IV. izreke odluke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Odluka o objavi temelji se na članku 29. Ustavnog zakona (točka V. izreke odluke).

Obrazloženje rješenja

17. U ustavnoj tužbi podnositelj je istaknuo i zahtjev za naknadu troška ustavnosudskog postupka, kao i troška postupka koji je prethodio ustavnosudskom postupku.

Ustavni sud podneskom broj: U-IIIA-3487/2024 od 30. rujna 2024. pozvao je podnositelja da u roku od petnaest dana obrazloži zahtjev za naknadu troška ustavnosudskog postupka i dostavi relevantnu dokumentaciju, pri čemu je upozorio podnositelja da će se njegov zahtjev smatrati povučenim ako u ostavljenom roku ne dostavi traženo.

U podnesku od 10. listopada 2024. podnositelj je naveo da je omaškom zatražio da Ustavni sud odluči o naknadi troška postupka koji je prethodio ustavnosudskom postupku, te da ostaje kod zahtjeva za naknadu troška ustavnosudskog postupka. Međutim, osim što je naveo da mu s obzirom na okolnosti konkretnog slučaj pripada pravo na naknadu troška ustavnosudskog postupka, nije obrazložio svoj zahtjev ni dostavio relevantnu dokumentaciju.

Ustavna tužba nije potpuna u dijelu u kojem je podnesena radi naknade troška ustavnosudskog postupka.

18. Članak 19. stavci 1., 2. i 4. i članak 72. Ustavnog zakona glase:

»Članak 19.

(1) Podnesci upućeni Ustavnom sudu moraju biti razumljivi i moraju sadržavati sve što je potrebno kako bi se po njima moglo postupiti.

(2) Ako je podnesak nerazumljiv ili ne sadrži sve što je potrebno da bi se po njemu moglo postupiti, Ustavni sud će vratiti podnesak podnositelju radi ispravka, odnosno dopune, uz određivanje roka za ponovno podnošenje podneska.

(...)

(4) (...) Ako bude vraćen bez ispravka, odnosno dopune, odbacit će se.«

»Članak 72.

Ustavni sud će rješenjem odbaciti ustavnu tužbu:...; ako je ustavna tužba..., nepotpuna,...«

19. Slijedom navedenog, na temelju članka 19. stavka 4., u svezi s člankom 72. Ustavnog zakona, riješeno je kao u točki I. izreke rješenja.

Odluka o objavi temelji se na članku 29. Ustavnog zakona (točka II. izreke rješenja).

Broj: U-IIIA-3487/2024

Zagreb, 27. studenoga 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.